****

APSTIPRINĀTS

 ar Latvijas Zinātnes padomes

15.10.2024. rīkojumu Nr. 8-10/66

**Eiropas Savienības kohēzijas politikas programmas 2021.–2027. gadam 1.1.1. specifiskā atbalsta mērķa "Pētniecības un inovāciju kapacitātes stiprināšana un progresīvu tehnoloģiju ieviešana kopējā P&A sistēmā" 1.1.1.9. pasākuma "Pēcdoktorantūras pētījumi"**

**vadlīnijas par uzraudzības rādītāju un mobilitātes sasniegšanu**

**I UZRAUDZĪBAS RĀDĪTĀJI**

1. **Atbalstītajās struktūrās izveidotās pētniecības darba vietas**

Jauna pētniecības darbavieta ir izveidota jauna zinātniskā vai zinātnes tehniskā personāla amata vieta, kuras rezultātā iestādē palielinās kopējais pētniecībā nodarbināto skaits PLE izteiksmē.

Kopējais pētniecībā nodarbināto skaita pieaugums zinātniskajā institūcijā vai uzņēmumā tiek nodrošināts:

1. ja nodarbina darbinieku, ar kuru darba attiecības uzsāktas pēc attiecīgās pētniecības pieteikumu atlases kārtas izsludināšanas, vai
2. ja nodarbina darbinieku, kurš iepriekš ir bijis amatā, kas nav zinātniskā personāla vai zinātnes tehniskā personāla amats (nav bijis vēlētā pētnieka amatā). Piemēram, iepriekš ir bijis nodarbināts akadēmiskajā amatā kā lektors, docents, asociētais profesors, profesors vai zinātni apkalpojošais personāls un tiek ievēlēts zinātniskajā amatā kā vadošais pētnieks, pētnieks vai zinātniskais asistents.

Saskaņā ar rādītāju pasē sniegto informāciju, rādītājs tiek uzskatīts par sasniegtu, ja ar pētnieku noslēgts darba līgums vai papildvienošanās (ja attiecināms) par nodarbinātību projekta ietvaros jaunizveidotajā amata vietā (tiek pārbaudīts pie maksājuma pieprasījuma) un jaunizveidotā darba vieta tiek saglabāta vismaz vienu gadu pēc pētniecības pieteikuma īstenošanas beigām.

Lai gūtu pārliecību, ka rezultatīvais rādītājs ir sasniegts, pētniecības pieteikuma īstenotājs iesniedz dokumentus, kas apliecina rādītāja izpildi:

* 1. Pēcdoktoranta darba līgumu vai vienošanos, kurā minēts pēcdoktoranta ieņemamais amats institūcijā.
	2. Dokuments, kas apliecina pēcdoktoranta ievēlēšanu pētnieka vai vadošā pētnieka amata vietā 3 mēnešu laikā pēc pētniecības pieteikuma uzsākšanas.
	3. Apliecinājumu, ka pēcdoktorantam ir izveidota jauna darba vieta atbalstītajā struktūrā pēc attiecīgās pētniecības pieteikumu atlases kārtas izsludināšanas vai pēcdoktorants ir uzsācis pētniecisko darbu zinātniskajā amatā laika posmā no attiecīgās atlases kārtas izsludināšanas brīža.
	4. Pēcdoktoranta amata aprakstu vai citu dokumentu, kurā norādīti veicamie uzdevumi un funkcijas pēcdoktorantūras pētniecības pieteikumā.

Lai rezultāts tiktu uzskatīts par izpildītu, atbilstoši rādītāju pasei, pētniecības pieteikuma īstenotājs nākošajā kalendārajā gadā pēc pētniecības pieteikuma īstenošanas pabeigšanas iesniedz pārskatu par pētniecības pieteikumā iesaistīto zinātnisko darbinieku noslodzi PLE izteiksmē pētniecības pieteikuma īstenošanas periodā, pārskatā norādot zinātniskā personāla un zinātnes tehniskā personāla skaitu gan pētniecības pieteikuma līmenī, gan institūcijā kopumā, tai skaitā sniedzot informāciju par jauna pētnieka iznākuma rādītāja izpildē iesaistīto personālu. Tām institūcijām, kuras ikgadējos pārskatus sniedz Centrālai finanšu un līgumu aģentūrai 1.1.1.1.pasākuma ietvaros, minētos pārskatus atkārtoti nepieprasa.

1. **Zinātnisko rakstu skaits, kuru izstrādei un publicēšanai sniegts atbalsts pētniecības pieteikumu ietvaros**

Iznākuma rādītājs ir uzskatāms par sasniegtu, ja pēcdoktorantūras pētniecības pieteikumu ietvaros iesaistītie pēcdoktoranti iesniedz vai publicē oriģinālu zinātnisko rakstu, kas iesniegts vai publicēts žurnālā vai konferenču rakstu krājumā un kura izstrādei un publicēšanai ir sniegts atbalsts projekta ietvaros. Pēcdoktoranti zinātnisko rakstu izstrādā individuāli vai ir kā vieni no zinātniskā raksta līdzautoriem.

Pētniecības pieteikuma ietvaros ir jābūt izstrādātai vismaz vienai starptautiska līmeņa publikācijai.

Lai gūtu pārliecību, ka rezultatīvais rādītājs ir sasniegts un atbilst definīcijai, pētniecības pieteikuma īstenotājs iesniedz dokumentus, kas apliecina rezultatīvā rādītāja sasniegšanu:

* 1. Sagatavoto zinātnisko rakstu (vai tās pirmo lapaspusi un lapaspusi ar atsauci uz pētniecības pieteikumu), kur pēcdoktorants ir autors vai kā viens no līdzautoriem. Publikācijā pie autoriem jābūt minētam pēcdoktoranta uzvārdam un vārdam vai vārda pirmajam burtam. Publikācijā jābūt atsaucei uz pētniecības pieteikumu (numurs).
	2. Ja pēcdoktorants ir viens no līdzautoriem un publikācijā ir atsauce uz vairākiem projektiem, iesniedz skaidrojumu ar informāciju par pēcdoktoranta ieguldījumu raksta sagatavošanā (ja attiecīgajā publikācijā tas nav norādīts).
	3. Ekrānšāviņu par zinātniskā raksta iesniegšanu no informācijas sistēmas, kurā iesniedz zinātnisko rakstu, vai e-pasta vēstuli par zinātniskā raksta iesniegšanu.
	4. Ja zinātniskais raksts jau ir apstiprināts vai publicēts – iesniedz dokumentu, kas apliecina zinātniskā raksta apstiprināšanu publicēšanai un pēc publicēšanas, iesniedz pilnu publicēto zinātnisko rakstu.
	5. Iesniedzot pētniecības pieteikuma vidusposma zinātniskā vērtējuma ziņojumu, pētniecības pieteikuma īstenotājs sniedz pilnu informāciju par iesniegto publikāciju progresu.

Maksājuma pieprasījuma sadaļā “7.3. Iznākuma rādītāji” norāda:

* “Zinātnisko rakstu skaits kopā” norāda kopējo pētniecības pieteikuma ietvaros plānoto sasniedzamo rādītāju skaitu - zinātnisko rakstu skaitu.
* “T.sk. Web of Science/Scopus rakstu skaits” norāda, cik no visiem plānotajiem zinātniskajiem rakstiem iesniegti un publicēti Web of Science un Scopus datubāzēs.
* “T. sk. augstas citējamības (Q1 vai Q2)” norāda, cik no visiem zinātniskajiem rakstiem publicēti Web of Science un Scopus datubāžu žurnālos, kas atbilst Q1 un Q2 līmeņa žurnāliem.

Pētniecības pieteikuma noslēgumā zinātniskais raksts tiek uzskatīts par sasniegtu rezultātu, ja tas ir publicēts vai ir saņemts apliecinājums, ka tas tiks publicēts.

1. **Jauno produktu un tehnoloģiju skaits, kas ir komercializējami un kuru izstrādei sniegts atbalsts pētniecības pieteikuma ietvaros.**

Iznākuma rādītājs ir uzskatāms par sasniegtu, ja tas atbilst rādītāja pasē sniegtajai definīcijai - projekta ietvaros izstrādātu jaunu produktu (preces vai pakalpojumi, kuri ir pilnīgi jauni vai kuriem ir uzlabotas funkcionālās īpašības vai mainīts paredzamais lietošanas veids (tai skaitā mainīti vai uzlaboti tehniskie parametri, sastāvdaļas, materiāli, pievienotā programmatūra, lietotājam draudzīgas īpašības)) un tehnoloģiju (jauna un sevi vēl nepierādījusi tehnoloģija salīdzinājumā ar nozarē sasniegto tehnisko līmeni, kura ir saistīta ar tehnoloģiskās vai rūpnieciskās neizdošanās risku un nav esošās tehnoloģijas optimizācija vai uzlabošana) prototipu skaits ar konkrētu tehnoloģijas gatavības līmeni (ir komercializējami). Vienlaikus, pētniecības pieteikuma īstenošanas laikā vai ne vēlāk kā vienu gadu laikā pēc pēdējā maksājuma nodrošināta projekta rezultātu ilgtspēja, sniedzot ieguldījumu inovācijas sistēmas attīstībā atbilstoši vienam vai vairākiem šādiem ieguldījumu veidiem:

* 1. ar prototipu saistīto tehnoloģiju tiesību aizsargāšanas nodrošināšana;
	2. ar prototipu saistīta intelektuālā īpašuma licences līguma noslēgšana;
	3. prototipa pilnveide, lai to ieviestu ražošanā vai pakalpojumu sniegšanā (šajā gadījumā prototipa pilnveidei uzskaitot prototipa tehnoloģijas gatavības līmeņa augstāko vērtību specifiskā atbalsta mērķa līmenī, t.i., ja prototipa pilnveide, lai to ieviestu ražošanā vai pakalpojumu sniegšanā tiek nodrošināta īstenojot pētniecības projektu šī paša pasākuma vai cita 1.1.1. specifiskā atbalsta mērķa pasākuma ietvaros, iznākuma rādītājs ar konkrētu tehnoloģijas gatavības līmeni kā sasniegts tiek uzskaitīts tikai vienu reizi).

Lai gūtu pārliecību, ka rezultatīvais rādītājs ir sasniegts un atbilst definīcijai, pētniecības pieteikuma īstenotājs iesniedz dokumentus, kas apliecina rezultatīvā rādītāja sasniegšanu:

* + Sasniedzot rādītāju, pētniecības pieteikuma iesniedzējs maksājuma pieprasījuma ietvaros iesniedz sasniegtā rezultāta aprakstu, ko Latvijas Zinātnes padome (turpmāk – padome) pieņem zināšanai;
	+ Pie vidusposma vai gala zinātniskās vērtēšanas pētniecības pieteikuma iesniedzējs iesniedz izvērstu pamatojumu par rezultatīvā rādītāja sasniegšanu, tai skaitā pamatojumu, kāpēc izstrādātais produkts vai tehnoloģija ir uzskatāma par jaunu, ko vērtē EK vai līdzvērtīgā ārvalstu zinātnisko ekspertu datubāzē iekļautie eksperti;
	+ Pēc pozitīva ārvalstu eksperta vērtējuma rezultatīvais rādītājs tiek apstiprināts kā sasniegts.
1. **Publisko atbalstu papildinošās privātās investīcijas**

Iznākuma rādītājs ir uzskatāms par sasniegtu, ja tās ir pētniecības un izstrādes projektiem vai inovācijām piesaistītās privātās investīcijas (līdzfinansējums, ko iegulda finansējuma saņēmējs, sadarbības partneris vai ziedotājs un kas nepieciešams projekta īstenošanai – līdzekļi, kredītresursi vai citi finanšu resursi, par kuriem nav saņemts nekāds publisks atbalsts, tai skaitā finansējums, par kuru nav saņemts valsts vai pašvaldības galvojums vai valsts vai pašvaldības kredīts uz atvieglotiem nosacījumiem), kas papildina valsts atbalstu.

Lai gūtu pārliecību, ka rezultatīvais rādītājs ir sasniegts, tiek ņemta vērā informācija no pētniecības pieteikuma finansējuma plāna, un pētniecības pieteikuma īstenotājs iesniedz dokumentus, kas apliecina rezultatīvā rādītāja sasniegšanu:

* 1. Pētniecības pieteikuma finansējuma plānā ir norādīts, ka līdzfinansējums tiek nodrošināts no saimnieciskās darbības vai ieguldījumiem natūrā;
	2. Iesniedzot maksājuma pieprasījumu 9. sadaļā kopsavilkums “Sadalījums pa finanšu avotiem”, kā līdzfinansējumu pētniecības pieteikuma iesniedzējs norādījis privāto finansējumu;
	3. Ja pētniecības pieteikuma līdzfinansējums tiek nodrošināts no ieguldījuma natūrā, pētniecības pieteikuma iesniedzējs iesniedz dokumentu, kas apliecina to, ka veikts ieguldījums natūrā (piem., darba līgumu un darba laika uzskaiti par pētniecības pieteikuma ietvaros veiktajām ar pētniecību saistītajām profesionālajām darbībām, atbilstošo aprēķinu par ieguldījuma kopējo vērtību; dokumenti, kas apliecina materiālu ieguldījumu natūrā, to vērtību un skaitu, kā arī to, ka šie materiāli nav iegādāti no publiskiem līdzekļiem; dokumenti, kas apliecina pamatlīdzekļu ieguldījumu natūrā, to vērtību, apjomu, ieguldījuma laiku un aprēķinus, tai skaitā pamatlīdzekļu kartītes, kā arī to, ka šie pamatlīdzekļi nav iegādāti no publiskiem līdzekļiem).
	4. Ja 4.1. – 4.3. minētais ir izpildīts, – rādītājs tiek uzskatīts par sasniegtu atbilstošajā apjomā par līdzfinansējuma daļu.
	5. Pie gala maksājuma pieprasījuma un gala vērtēšanas tiek lūgts iesniegt dokumentus, kas apliecina, ka pētniecības pieteikuma kontā ir ieskaitīta līgumā noteiktā procentuālā līdzfinansējuma daļa no saimnieciskās darbības (piemēram, gada pārskatu dokumentus, grāmatvedības konta apgrozījuma pārskatus) vai arī, ka ir veikts ieguldījums natūrā, lai gūtu pilnīgu pārliecību par iznākuma rādītāju pētniecības pieteikuma ietvaros.
1. **Uzņēmumi, kas sadarbojas ar pētniecības organizācijām**

Iznākuma rādītājs saskaņā ar rādītāju pasi ir uzskatāms par sasniegtu, ja uzņēmums sadarbojas kopīgos pētniecības projektos ar pētniecības organizācijām. Sadarbība pētniecības un attīstības pasākumos var būt jauna vai pastāvoša, un tai vajadzētu ilgt vismaz visu atbalstītā projekta laiku. Rādītājs ietver uzņēmumus, kas projektu īsteno efektīvā sadarbībā (efektīva sadarbība - ir sadarbība vismaz divu neatkarīgu pušu starpā, lai apmainītos ar zināšanām un tehnoloģiju, vai, lai sasniegtu kopēju mērķi, kura pamatā ir darba dalīšana, kad puses kopīgi nosaka sadarbības projekta darbības jomu, piedalās tā īstenošanā un sadala tā riskus, kā arī rezultātus) ar pētniecības organizāciju, un tas izslēdz līgumiskos pasākumus bez aktīvas sadarbības atbalstītajā projektā.

Rādītājs tie uzskatīts par izpildītu, kad noslēgts sadarbības līgums ar saimnieciskās darbības veicēju par sadarbību pētniecības projekta īstenošanā.

1. **Pētniecības organizācijas, kas piedalās kopīgos pētniecības projektos**

Iznākuma rādītājs saskaņā ar rādītāju pasi ir uzskatāms par sasniegtu, ja atbalstītās pētniecības organizācijas sadarbojas kopīgos pētniecības projektos. Kopīgs pētniecības projekts ietver vismaz vienu pētniecības organizāciju un citu partneri (piemēram, uzņēmumu, citu pētniecības organizāciju utt.). Sadarbība pētniecības un attīstības pasākumos var būt jauna vai pastāvoša, un tai vajadzētu ilgt vismaz visu atbalstītā projekta laiku. Šis rādītājs attiecas uz aktīvu dalību kopīgos pētniecības projektos, un tas izslēdz līgumiskos pasākumus bez aktīvas sadarbības atbalstītajā projektā (t.i. izslēgt gadījumus, kad visi pamatlīguma partneri nepiedalās kopīgos pētniecības projektos). Pētniecības organizācijas ir struktūras, kuru galvenais mērķis ir patstāvīgi veikt fundamentālos pētījumus, rūpnieciskos pētījumus un eksperimentālo attīstību, kā arī izplatīt šādu darbību rezultātus, izmantojot mācību, publikācijas vai zināšanu nodošanu. Piemēri ietver universitātes vai pētniecības institūtus, tehnoloģiju nodošanas aģentūras, inovāciju starpniekus, uz pētniecību orientētas vai virtuālas sadarbības struktūras, un tās var būt publiskas vai privātas. (Komisijas Regula 651/2014).

Rādītājs tiek uzskatīts par izpildītu, kad ir noslēgts sadarbības līgums par sadarbību pētniecības projekta īstenošanā (tiek pārbaudīts pie maksājuma pieprasījuma).

**II MOBILITĀTE**

Lai veicinātu pēcdoktorantus iegūt starptautisku pieredzi un pilnveidot kompetences, pasākuma ietvaros var tik īstenota divu veidu starptautiskā mobilitāte ar saimniecisko darbību nesaistīta pētniecības pieteikuma gadījumā:

1. īsā mobilitāte (obligāta) - vismaz 2 mēneši pētniecības pieteikuma īstenošanas laikā (pētniecības izmaksu ietvaros);
2. garā mobilitāte (pēc izvēles) - vismaz 6 mēneši pētniecības pieteikuma īstenošanas laikā (ar iespēju saņemt papildus mobilitātes nodrošināšanas izmaksas, lai segtu ar mobilitāti saistītas transporta un uzturēšanās izmaksas, kā arī, ja nepieciešams, projektā iesaistītā pētnieka ģimenes pabalsta izmaksas).

Pētnieka mobilitātes nodrošināšanas izmaksu attiecināmība pētniecības pieteikuma īstenošanai tiek vērtēta pētniecības pieteikuma iesnieguma vērtēšanas posmā.

Ar saimniecisko darbību saistīta pētniecības pieteikuma gadījumā mobilitāte ir pēc nepieciešamības.

Izslēdzošais kritērijs – pēcdoktorants pētniecības pieteikuma īstenošanas ietvaros paredz pilnveidot savu zinātnisko kapacitāti un pētniecības kompetences, dodoties ārvalstu mobilitātē vismaz uz diviem mēnešiem **-** ir uzskatāms par sasniegtu, ja pēcdoktorants pētniecības pieteikuma īstenošanas ietvaros ir pilnveidojis savu zinātnisko kapacitāti un pētniecības kompetences, dodoties ārvalstu mobilitātē vai mācībās vismaz uz diviem mēnešiem, kas var būt dalīta.

Lai gūtu pārliecību, ka izslēdzošais kritērijs ir sasniegts, pētniecības pieteikuma īstenotājs pie kārtējā maksājuma pieprasījuma iesniedz Rīkojumu par komandējumu, kurā norādīts komandējuma mērķis, plānotais laiks un finansējuma avots, kā arī dokumentāciju, kas apliecina notikušu mobilitāti.

Lai veicinātu izslēdzošā kritērija – īsās mobilitātes (obligāta) izpildi **nepārvaramas varas vai īpašu apstākļu** iespaidā, pētniecības pieteikumu īstenotāji **izņēmuma kārtā** var izmantot “virtuālo mobilitāšu“ iespēju, tai skaitā zinātnisko rezultātu izstrādes un apspriešanas, vasaras skolu, mācību kursu, profesionālās kvalifikācijas pilnveides, darba grupu, interviju, konsultāciju, semināru, tīklošanās un citu pasākumu norisē, izmantojot attālinātus rīkus un darba formas. Par nepārvaramas varas vai īpašo apstākļu iestāšanās gadījumu pētniecības pieteikuma īstenotājs informē padomi **pirms** “virtuālās mobilitātes” īstenošanas.

Izslēdzošais kritērijs uzskatāms par sasniegtu, ja “virtuālās mobilitātes” dokumentēšanai izstrādāti un pie kārtējā maksājumu pieprasījuma padomē iesniegti šādi pamatojošie dokumenti:

1. Starptautiskās mobilitātes plāns, iekļaujot mobilitātes mērķi un galvenos veicamos uzdevumus,
2. elektroniskā pastā vai citādi sagatavota un iesniegta apliecinājuma vēstule no ārvalstu mobilitātes partnera pārstāvja angļu valodā, kurā norādīts virtuālās mobilitātes ilgums, mobilitātes laikā veiktie uzdevumi un mobilitātes partnera pārstāvja vārds, uzvārds un ieņemamais amats.

Garā mobilitāte - pēcdoktorants pētniecības pieteikuma īstenošanas ietvaros paredz pilnveidot savu zinātnisko kapacitāti un pētniecības kompetences, dodoties ārvalstu mobilitātē vismaz uz sešiem mēnešiem. Attiecīgais laika posms garās mobilitātes ietvaros izvēlēts, lai ārvalstu mobilitāte kā pieredzes, zinātniskās kvalitātes un kapacitātes celšanas, kā arī labās prakses iegūšanas instruments tiktu efektīvi izmantots.

Lai gūtu pārliecību, ka garā mobilitāte ir sasniegta, pētniecības pieteikuma īstenotājs pie kārtējā maksājuma pieprasījuma iesniedz Rīkojumu par komandējumu, kurā norādīts komandējuma mērķis, plānotais laiks un finansējuma avots, līgums ar uzņemošo pusi, kā arī dokumentāciju, kas apliecina notikušu mobilitāti.

Gadījumā ja plānotās starptautiskās mobilitātes pasākumu ilgumu nevarēs nodrošināt pilnā apjomā, tad padome izvērtēs katra pētniecības pieteikuma specifiku un plānotās aktivitātes, pētniecības pieteikuma iesniedzēja izstrādātās alternatīvas vai plānu starptautiskās mobilitātes transformēšanā tā, lai būtu sasniegts pētniecības pieteikuma mērķis un galvenie iznākuma rādītāji.

Direktore L.Muižniece

Baiba Kajaka-Kargane

Baiba.kajaka-kargane@lzp.gov.lv